लखनऊ. उत्तर प्रदेश भाजपा की कोर कमेटी की आज दिन भर चली बैठक में शुरुआती निर्णय लिया गया है कि 2014 के आम चुनाव में अगर पार्टी वर्तमान सांसद के साथ ही प्रदेश की विभिन्न सीटों पर शानदार प्रदर्शन करने वाले लेकिन जीत से चूकने वाले प्रत्याशियों को भी टिकट दिया जाए।
इसके अलावा राज्य में बिजली की दरों में बढ़ोत्तरी के सपा सरकार के फैसले के खिलाफ व्यापक स्तर पर विरोध प्रदर्शन किये जाने का भी निर्णय हुआ। पार्टी की कोर ग्रुप की बैठक प्रदेश अध्यक्ष डॉ लक्ष्मीकांत बाजपेई की अध्यक्षता में हुई, इस दौरान पूर्व मुख्यमंत्री कल्याण सिंह भी विशेष रूप से उपस्थित रहे।
उनके अलावा बैठक में कलराज मिश्र, लालजी टण्डन, ओम प्रकाश सिंह, विनय कटियार, केशरीनाथ त्रिपाठी, रमापतिराम त्रिपाठी, सूर्यप्रताप शाही, हुकुम सिंह, डॉ नैपाल सिंह, उपस्थित रहे।
प्रदेश प्रवक्ता विजय बहादुर पाठक ने बताया कि पार्टी की कोर ग्रुप की बैठक में प्रदेश के सभी लोकसभा क्षेत्रों में प्रत्याशियों की चयन प्रक्रिया एवं नामों पर भी विचार-विमर्श हुआ। उन्होंने कहा कि राज्य में बिजली समस्या को लेकर समाजवादी पार्टी द्वारा किये गये दावे और वादे खोखले साबित हुए हैं। यही कारण है कि पार्टी ने तय किया है कि प्रदेश भर में बिजली की बढ़ी कीमतों के खिलाफ प्रदर्शन किया जाएगा।
hin_Deva hin_Deva awa_Deva hin_Deva